NARIADENIE KOMISIE (ES) č. 146/2009
z 20. februára 2009,
ktorým mení a dopĺňa príloha II k nariadeniu (ES) č. 2076/2005, pokiaľ ide o dovoz produktov rybného hospodárstva z Kamerunu
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1), a najmä na jeho článok 9,
so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (2), a najmä na jeho článok 16,
keďže:
(1)
V článku 11 ods. 1 nariadenia (ES) č. 854/2004 sa ustanovuje, že výrobky živočíšneho pôvodu sa môžu dovážať iba z tretej krajiny alebo z časti tretej krajiny, ktorá sa nachádza v zozname vypracovanom v súlade s uvedeným nariadením.
(2)
V nariadení Komisie (ES) č. 2076/2005 z 5. decembra 2005, ktorým sa ustanovujú prechodné opatrenia pre vykonanie nariadení Európskeho parlamentu a Rady (ES) č. 853/2004, (ES) č. 854/2004 a (ES) č. 882/2004 (3), sa ustanovuje, že odchylne od článku 11 ods. 1 nariadenia (ES) č. 854/2004 môžu členské štáty za určitých podmienok povoliť dovoz produktov rybného hospodárstva z tretích krajín uvedených v zozname v prílohe II k uvedenému nariadeniu.
(3)
Tieto tretie krajiny, v ktorých zatiaľ nebola vykonaná inšpekcia Spoločenstva s cieľom preveriť hygienické podmienky a zistiť, či sú kontroly vykonávané príslušnými orgánmi rovnocenné s požiadavkami podľa právnych predpisov Spoločenstva, sú uvedené v prílohe II k nariadeniu (ES) č. 2076/2005. Kamerun je v súčasnosti uvedený v prílohe II k nariadeniu (ES) č. 2076/2005.
(4)
Inšpekcia Spoločenstva vykonaná v Kamerune v roku 2003 odhalila vážne nedostatky týkajúce sa hygieny pri manipulácii s produktmi rybného hospodárstva a týkajúce sa schopnosti príslušných orgánov tejto tretej krajiny vykonávať spoľahlivé kontroly produktov rybného hospodárstva. Kamerun preto nemôže poskytnúť potrebné záruky, že produkty rybného hospodárstva sa získali v podmienkach minimálne rovnocenných s podmienkami, ktorými sa riadi produkcia a umiestňovanie produktov rybného hospodárstva na trh v Spoločenstve. Kamerun v nadväznosti na inšpekciu pozastavil vývoz produktov rybného hospodárstva do EÚ.
(5)
Od roku 2004 príslušný orgán Kamerunu neinformoval Spoločenstvo o pokroku pri zavádzaní nápravných opatrení na odstránenie nedostatkov zaznamenaných v roku 2003. V roku 2008 Kamerun odmietol inšpekciu Spoločenstva na mieste s odôvodnením, že v krátkodobom horizonte žiaden kamerunský podnik v odvetví rybného hospodárstva ani plavidlo neplánuje vývoz produktov rybného hospodárstva do EÚ.
(6)
Dovoz produktov rybného hospodárstva z Kamerunu do Spoločenstva by preto nemal byť naďalej povolený.
(7)
Nariadenie (ES) č. 2076/2005 by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha II k nariadeniu (ES) č. 2076/2005 sa nahrádza znením v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. februára 2009